stanford-oval/wikipedia huggingface dataset:
ביאתלון
כללים וציוד

תחרויות ביאתלון מורכבות מגלישת סקי במישור (קרוס קאנטרי) בשילוב עם שתיים או ארבע עצירות במטווח (מחציתן במצב שכיבה ומחציתן במצב עמידה) שבו על המתחרים לירות ממרחק 50 מטרים למטרה שבה יש 5 עיגולים נפרדים שבהם יש לפגוע כשלרשות הביאתלט 5 כדורים. קוטר העיגולים הוא 45 מ"מ בירי בשכיבה ו-115 מ"מ בירי בעמידה. במקרה של פגיעה בתוך המטרה, נסגר עיגול המטרה. במקרה של החטאה "נענש" הביאתלט על כל החטאה באחת משלוש דרכים:
הקפת "לולאת עונשין" שאורכה 150 מ' ונמצאת ליד המטווח. הקפה כזאת לוקחת כ-20 עד 30 שניות עבור גולש מיומן. על כל החטאה חייב הביאתלט בסיבוב נוסף, כך שעל שתי החטאות יגלוש הביאתלט 300 מטרים נוספים, על שלוש החטאות 450 מ' וכדומה.
תוספת דקה לזמנו של הגולש על כל החטאה.
במרוצי השליחים עומדים לרשות הביאתלט שמונה כדורים לכל מטווח ולא חמישה. חמישה כדורים טעונים מראש במחסנית ובמקרה שלא עלה בידו לפגוע בכל המטרות, הביאתלט ינצל את הכדורים הרזרביים שיצטרך להטעין בנפרד ולכוון את הנשק מחדש, דבר הלוקח 8 עד 10 שניות לגולש מאומן. במקרה של החטאה נוספת מעבר לשלוש ההחטאות, יגלוש הביאתלט 150 מ' נוספים ב"לולאת העונשין" על כל החטאה.
מבחינת טכניקות גלישה, כל טכניקה מותרת אך כל הביאתלטים משתמשים בגלישה בסגנון חופשי הנחשבת למהירה ויעילה יותר. ציוד הגלישה מוגבל על ידי תקנות.
הביאתלט נושא על גבו רובה קליבר זעיר במשקל 3.7 ק"ג שאליו מחוברת רצועת עזר לירי ואת המחסניות המכילות כדורים בקוטר 0.22 אינץ'. 
המטרות בביאתלון המודרני הן אלקטרוניות ונסגרות אוטומטית ברגע שמזוהה פגיעה בעיגול האמצע.
סוגי התחרויות

כיום מתקיימות בסבב העולמי תחרויות מהסוגים הבאים:
ספרינט (Sprint) נגד השעון: בתחרות הספרינט גולשים הגברים למרחק של 10 ק"מ ונשים למרחק של 7.5 ק"מ. המתחרים מזנקים בנפרד במרווח של 30 שניות זה מזה, כשהזינוק מתבצע על פי מספר הסידורי של הגולש (מגולש בעל חולצה מס' 1 ועד הגולש האחרון). כל גולש יורה פעמיים, פעם ראשונה בשכיבה ופעם שנייה בעמידה. העונש על כל החטאה הוא הקפת לולאת עונשין של 150 מטרים. המנצח הוא ביאתלט שהשיג את הזמן הטוב ביותר בתחרות.
מרוץ אישי נגד השעון: 20 ק"מ לגברים או 15 ק"מ לנשים. תחרות נגד השעון עם כללים דומים לתחרות הספרינט. התחרות כוללת ארבע עצירות לירי לפי הסדר: שכיבה, עמידה, שכיבה, עמידה. העונש על כל החטאה הוא תוספת של דקה לזמן הגלישה. המנצח הוא ביאתלט שהשיג את הזמן הטוב ביותר בתחרות
מרדף: 12.5 ק"מ לגברים או 10 ק"מ לנשים. מרוץ זה נערך בדרך כלל על בסיס תוצאות ספרינט נגד השעון, והזינוק הוא לפי הסדר במרוץ הזה, כאשר המנצח מזנק ראשון ואחריו שאר המתחרים במרווחי זמן על פי תוצאות המרוץ (לדוגמה: אם הגולש סיים את תחרות הספרינט 10 שניות אחרי המקום הראשון, הוא גם יזנק בהפרש דומה אחריו בתחילת תחרות המרדף. במהלך המרוץ מתבצעים ארבעה מקצי ירי, כאשר שני הראשונים בשכיבה ושני האחרונים בעמידה. העונש על החטאה הוא הקפה של לולאת העונשין. המנצח בתחרות הוא הביאתלט שחוצה את קו הסיום ראשון. בתחרות זו מוגבל מספר המשתתפים ל-60 המקומות הראשונים אחרי תחרות הספרינט ומשתתף שהמוביל עוקף אותו בסיבוב, נפסל ואינו ממשיך בתחרות.
זינוק המוני: 15 ק"מ לגברים או 12.5 ק"מ לנשים. עקב כמות מוגבלת של מטרות, מזנקים בתחרות הזאת 30 מתחרים בלבד כשרשימת הזינוק נקבעת על פי הדירוג בגביע העולם או הישגים באליפות העולם. כל המתחרים מזנקים יחד והמנצח הוא הביאתלט שחוצה את קו הסיום ראשון. במהלך התחרות יורים ארבע פעמים למטרות, כאשר שני המקצים הראשונים בשכיבה ושני האחרונים בעמידה. העונש על החטאה הוא הקפת לולאת העונשין.
מרוץ שליחים: תחרות לנבחרות בה בכל נבחרת יש 4 ביאתלטים כשכל אחד גולש 7.5 ק"מ לגברים או 6 ק"מ לנשים. כל מתחרה צריך לירות פעמיים, פעם בשכיבה ופעם בעמידה. בניגוד לשאר התחרויות, במרוץ השליחים עומדים לרשות המתחרים שלושה כדורים רזרביים לכל מקצה ירי, אותם הם צריכים לטעון בנפרד לאחר שירו את 5 הכדורים הרגילים. אם גם לאחר שניצלו את הכדורים הרזרביים לא הצליחו לפגוע בכל המטרות, עליהם להקיף את לולאת העונשין. בעת ההחלפה, על הגולש המסיים לגעת בגולש הבא. הקבוצה המנצחת היא הקבוצה שהביאתלט הרביעי שלה חוצה את קו הסיום ראשון.
מרוץ שליחים מעורב: מרוץ שליחים שבו משתתפים בכל קבוצה שתי נשים ושני גברים, כשהנשים גולשות 6 ק"מ כל אחת והגברים 7.5 ק"מ. שני המתחרים הראשונים בכל קבוצה הן נשים והמתחרים השלישי והרביעי הם גברים. התחרות מתקיימת באליפויות העולם מאז 2005 והיא תיכנס לתוכנית האולימפית באולימפיאדת סוצ'י (2014).
גביעי עולם, אליפויות עולם ואולימפיאדות

כיום מתחרים בסבב העולמי כ-120 ביאתלטים מכ-35 מדינות. עונת הביאתלון מתחילה בסוף נובמבר או תחילת דצמבר ומסתיימת באמצע או סוף מרץ וכוללת את התחרויות הבאות:
גביע העולם בביאתלון - סבב הכולל 10 מפגשים באצטדיוני ביאתלון שאושרו על ידי איגוד הביאתלון למטרה זו. כל מפגש נמשך 4 או 5 ימים (מיום רביעי או חמישי עד יום ראשון) ובמהלכו מתקיימות שלוש תחרויות לגברים ושלוש תחרויות לנשים. התחרויות יכולות להיות מכל הסוגים ובמהלך העונה מתקיימות גם כמה תחרויות שליחים המהוות הכנה לתחרות השיא של אותה השנה. כל נבחרת רשאית לשתף בין שניים לשבעה ביאתלטים, בהתאם לדירוגה בגביע האומות. על כל תחרות מקבלים 30 המסיימים הראשונים נקודות דירוג בהתאם למיקומם. בסיכום הסבב משקללים לכל ביאתלט את תוצאותיו מכל התחרויות האישיות שהתקיימו במשך העונה, תוך גריעת שלוש התוצאות הגרועות ביותר. הביאתלט והביאתלטית שצברו את מירב הנקודות מקבלים "כדור בדולח" גדול ופרס כספי נכבד מנותני החסות. "כדורי בדולח" קטנים מחולקים לזוכים בכל אחד מהמקצועות, לנבחרת השליחים הטובה ביותר ולנבחרת שהישגי הביאתלטים שלה היו הטובים יותר (לפי תוצאות גביע האומות).
אליפות העולם בביאתלון - אליפות העולם בביאתלון מתקיימת מדי שנה, מלבד השנה האולימפית, באחד האצטדיונים שבהם נהוג לקיים את גביע העולם. אליפות העולם מתקיימת בדרך כלל במהלך פברואר ומהווה את שיאה של אותה העונה לביאתלט. אליפות העולם נמשכת 10 ימים ומתחרים בה ביאתלטים מכל המקצועות הקיימים. כל נבחרת רשאית לשלוח עד 4 ביאתלטים לכל תחרות. הזוכים בשלושת המקומות הראשונים מקבלים מדליות. אליפות העולם (וגם אולימפיאדה) נחשבת בנוסף כמפגש גביע העולמי והביאתלטים מקבלים נקודות דירוג כמו כל תחרות רגילה של גביע העולם.
התחרות האולימפית - באולימפיאדות החורף מתקיימות תחרויות בכל המקצועות למעט מרוץ שליחים מעורב. האולימפיאדה נחשבת לאירוע שיא של סבב הביאתלון והביאתלטים מתכוננים אליה ארבע שנים. הזוכים במדליות זוכים לכבוד רב ואף לעיתים להערצה ולמעמד גיבורים לאומיים במדינות בהן הענף פופולרי. אולה איינר ביורנדלן הנורווגי הוא שיאן בכמות המדליות מבין הביאתלטים עם 13 מדליות מהן שמונה מדליות מזהב (ארבע מתוכן באולימפיאדת סולט לייק סיטי).
גביע איגוד הביאתלון (IBU Cup) - סבב מקביל לגביע העולמי ובו משתתפים אתלטים שלא הצליחו להתברג לתחרויות הגביע העולמי, הן בגלל גיל או בגלל תחרות קשה על המיקום בנבחרת (בנבחרות חזקות). בכל מפגש מתקיימות ארבע תחרויות: גברים, נשים, נוער גברים ונוער נשים. תחרות השיא של הסבב האירופי היא אליפות אירופה שמשכה אליה בעבר גם ספורטאים מהגביע העולמי שנטו "לגנוב" את המדליות מספורטאים צעירים יותר. לפיכך החל משנת 2008 הוגבל גיל המשתתפים באליפויות אירופה ל-26.
היבטים פיזיולוגיים ופסיכולוגיים

כאמור, ביאתלון הוא שילוב של ענפי ספורט שונים (מרוצי סקי וקליעה ספורטיבית). בעוד שסקי במישור דורש יכולת אירובית גבוהה וסיבולת לב ריאה, בדומה לאופני כביש, קליעה למטרה מחייבת ריכוז גבוה ורוגע. היכולת העיקרית שנדרשת מביאתלט היא היכולת להסדיר את הנשימה ולהרגיע את הדופק הגבוה בזמן הגלישה במטרים האחרונים שלפני המטווח וזאת כדי למנוע מדופק גבוה להפריע לביאתלט בשלב הירי.
הביאתלטים המובילים בסבב כגון אולה איינר ביורנדלן אצל הגברים וקאטי וילהלם אצל הנשים מיטיבים לשלב מהירות גלישה גבוהה עם אחוזי פגיעה טובים. ביאתלטים אחרים כמו פרודה אנדרסן ולארס ברגר הנורווגים הם בעלי מהירות גלישה גבוהה, שמביאים במקרה של ברגר להשתתפות ולהישגים באליפויות העולם הקרוס קאנטרי, אך יכולת הקליעה שלהם חלשה מה שמביא אותם להישגים מעטים בלבד.
בנוסף להיבטים הפיזיולוגיים, גם לפסיכולוגיה תפקיד חשוב בביאתלון. ספורטאים מכל ענפי הקליעה והביאתלון בפרט, נדרשים ליכולת מנטלית גבוהה בזמן העמידה על קו המטרות-יכולת שלא כל ספורטאי ניחן בה. תופעה נפוצה היא החטאת המטרה האחרונה, במיוחד במקצה הירי האחרון כשהביאתלט מדורג במקום טוב, מה שמוביל להידרדרות בדירוגו. תופעה זו אופיינית בדרך כלל לביאתלטים צעירים או בינוניים, אך לא פעם מתרחשת גם בקרב הביאתלטים המנוסים ביותר, במיוחד בתחרויות שיא של העונה או בתחרויות השליחים שבהן תחושת האחריות לתוצאת הנבחרת מורגשת היטב אצל כל ספורטאי. השילוב של מעבר קיצוני בין מאמצים פיזיים גבוהים לשהיות בתנוחה רגועה, עם דרישות מנטליות גבוהות הופך את הביאתלון לאחד הענפים האולימפיים הקשים והמאתגרים ביותר.
ביאתלטים מובילים

בסבב העולמי מתחרים ביאתלטים מיותר מ-40 מדינות בארבע יבשות. הנבחרות הבולטות במשך השנים הן גרמניה, נורווגיה וברית המועצות/רוסיה וביאתלטים ממדינות אלו זכו במירב המדליות באליפויות העולם ובאולימפיאדות. מדינות בולטות נוספות הן צרפת, אוסטריה (גברים בלבד), בלארוס, אוקראינה, שוודיה, איטליה, סלובניה ובולגריה. במהלך השנים ניתן למצוא ביאתלטים טובים גם בארצות הברית, קנדה, פינלנד, לטביה, צ'כיה, סלובקיה ומדינות נוספות. ביאתלטים בולטים הם:
גברים:
אולה איינר ביורנדלן (נורווגיה) - 8 פעמים אלוף אולימפי, 20 פעמים אלוף עולם
ריקו גרוס (גרמניה) - 4 פעמים אלוף אולימפי, 9 פעמים אלוף עולם
סוון פישר (גרמניה)- 4 פעמים אלוף אולימפי, 7 פעמים אלוף עולם
אלכסנדר טיכונוב (ברית המועצות) - 4 פעמים אלוף אולימפי, 11 פעמים אלוף עולם
פרנק לוק (גרמניה) - פעמיים אלוף אולימפי, 11 פעמים אלוף עולם
אמיל הגלה סוונדסן (נורווגיה) - פעמיים אלוף אולימפי, 11 פעמים אלוף עולם
רפאל פוארה (צרפת) - 8 פעמים אלוף עולם
מרטן פורקאד (צרפת) - 6 פעמים אלוף אולימפי, 13 פעמים אלוף עולם
יוהאנס טינגס בו (נורווגיה) - פעמיים אלוף הסבב העולמי, אלוף אולימפי קטגוריית היחידים
נשים:
קטי וילהלם (גרמניה) - 3 פעמים אלופה אולימפית, 5 פעמים אלופת עולם
מגדלנה נוינר (גרמניה) - פעמיים אלופה אולימפית, 12 פעמים אלופת עולםהביאתלטית האיטלקייה דורותיאה וירר
אושי דיזל (גרמניה) - פעמיים אלופה אולימפית, 8 פעמים אלופת עולם
אנדראה הנקל (גרמניה) - פעמיים אלופה אולימפית, 8 פעמים אלופת עולם
קאטרין אפל (גרמניה) - פעמיים אלופה אולימפית, 4 פעמים אלופת עולם
מגדלנה פורשברג (שוודיה) - 6 פעמים אלופת עולם
טורה ברגר (נורווגיה) - אלופה אולימפית, 8 פעמים אלופת עולם
לאורה דאלמאייר - פעמים אלופה אולימפית, 7 פעמים אלופת עולם
דורותיאה וירר (איטליה) - שתי מדליות אולימפיות, שלוש פעמים אליפות עולם, פעמיים אלופת הסבב
טיריל אקהוף (נורווגיה) - אלופה אולימפית, 10 פעמים אלופת עולם, אלופת הסבב העולמי
סוגי ביאתלון נוספים

בעונת הקיץ מתאמנים ביאתלטים על כבישי אספלט כשבמקום מגלשי סקי רגילים הם משתמשים בסקי גלגיליות (Roller Ski) ומשלבים זאת עם ירי במטווח, בדומה לגרסה החורפית. ספורט זה נקרא ביאתלון קיץ. סוג אחר של ביאתלון קיץ, המשלב ריצת שדה עם קליעה למטרה ברובה קליבר זעיר, צובר תאוצה בשנים האחרונות. בשני סוגי ביאתלון הקיץ מתקיימת אליפות העולם, המאורגנת על ידי איגוד הביאתלון הבינלאומי, בכל שנה בחודש ספטמבר. ניתן לציין בישראל את אליפות צה"ל שבעבר התנהלה באופן דומה יחסית לתחרות ביאתלון קיץ.
ענף נוסף שהתפתח בשנים האחרונות הוא ביאתלון חץ וקשת (Archery Biathlon) המשלב גלישת סקי עם ירי למטרות בחץ וקשת.
שלב הירי בביאתלון
הביאתלט האמריקאי לוטון רדמן באולימפיאדת החורף של 2002
הביאתלטית האמריקאית דניס טילה
אוסטרזיה

| --- | --- |

 
 ממשל
 משטר:  מונרכיה
 שפה נפוצה:  פרנקית עתיקה   לטינית וולגרית   לטינית
 עיר בירה:  מץ ריימס קלן טריר
 גאוגרפיה
 יבשת:  אירופה 
 היסטוריה
 הקמה:   
 תאריך הקמה:  511
 פירוק:   
 תאריך פירוק:  751
 ישות קודמת:  גאליה רומית   גרמניה תחתית
 ישות יורשת:  האימפריה הקרולינגית
 דמוגרפיה
 דת:  נצרות
 
מפת מערב אירופה במאות ה-5 עד ה-9
אוסטרזיה (Austrasia; מילולית "האדמות המזרחיות") הייתה אחת משלוש ממלכות הפרנקים (יחד עם ממלכת בורגונדיה (אנ') ונויסטריה), התקיימה לסירוגין בין המאות השישית לשמינית והשתרעה על חלקים משטחי צרפת, ארצות השפלה וגרמניה המודרניות.
היסטוריה

לאחר מותו של המלך כלוביס הראשון מהשושלת המרובינגית ב-27 בנובמבר 511, חולקה ממלכתו בין בניו בהתאם למסורת הגרמאנית. בנו הבכור תיאודריך הראשון קיבל את חלקי הממלכה שהפכו לאוסטרזיה, יורשיו של תיאודוריק שלטו בממלכה עד שילובה בתוך פרנקיה המזרחית. שלושת בניה של קלותילדה: כלודומר, כילדברט הראשון וכלותאר הראשון חילקו ביניהם את יתרת ממלכת אביהם. ערי הבירה של הממלכות השונות היו פריז, אורלאן, סואסון וריימס.
ממלכת אוסטרזיה השתרעה על שטחם של הפרנקים הריפוארים ושטחי הקולוניזציה שלהם, שטח הכולל היום את מזרח צרפת, מערב גרמניה, בלגיה, לוקסמבורג והולנד. ברוב תקופת קיום הממלכה מץ הייתה עיר הבירה של הממלכה, אף כי מלכים מסוימים מלכו מריימס, קלן וטריר. המונח "אוסטרזיה" שימש גם לתיאור החלק הצפון-מזרחי של איטליה במקביל לשם "נויסטריה", שהתייחס לחלק הצפון-מערבי של איטליה.
תיאודריך נפטר ב-533 ועל כס המלוכה עלה בנו, תיאודברט הראשון, אחרי מותו של תיאודברט ב-547 או 548 עלה על כס השלטון בנו, תיאודבלד בן ה-13. תיאודבלד נישא לדודתו החורגת, ולדרדה (Waldrada), בתם של ווקא, מלך הלומברדים ושל אשתו השנייה אוסטריגוזה (Austrigusa). שהייתה אחותה של ויזידארד אשת אביו. וכך חיזק את הברית בין אוסטרזיה לבין הלומברדים. עם פטירתו של תיאודבלד ב-555 עברה הממלכה לידי דוד-אביו, כלותאר הראשון.
אחרי מותו של כריברט הראשון, מלך פריז בדצמבר 567 ארבע הממלכות התאחדו לשלוש ממלכות, סיגברט הראשון, נשאר השליט של אוסטרזיה, כילפריך הראשון שלט על נויסטריה וגונתרם היה מלך בורגונדיה. ממלכות אלו הגדירו את החלוקה הפוליטית של צרפת אל תוך התקופה הקרולינגית.
ברוב התקופה שחלפה מ-567 ועד מותו של סיגברט השני, מלך אוסטרזיה ב-613, היו נויסטריה ואוסטרזיה מסוכסכות ובורגונדיה ניסתה להשכין שלום ביניהן. מאבקים אלו הגיעו לשיאם במאבקים שהתחוללו בין ברונהילדה מלכת אוסטרזיה לבין פרדגונד מלכת נויסטריה. מרד של האריסטוקרטים נגד ברונהילדה גרם ב-613 להעברת השליטה על הממלכה לידי כלותאר השני. זו הייתה הפעם הראשונה בה ממלכה פרנקית מאוחדת נשלטה מפריז והתקופה בה עלה כוחם של המאיורדומוס מבית פפין.
ב-623 אחרי שאנשי אוסטרזיה ביקשו מכלותאר מלך משל עצמם, מינה הוא את בנו דגוברט הראשון כשליט אוסטרזיה, עם פפין מלאנדן כמאיורדומוס ואת נויסטריה יחד עם בורגונדיה העניק לבנו כלוביס השני.
ב-629 התאחדו אוסטרזיה ונויסטריה תחת שלטונו של דגוברט הראשון, עד שב-633 הוא העניק את אוסטרזיה לבנו הבכור סיגברט השלישי שנחשב על ידי ההיסטוריונים למלך עושה-כלום (Roi fainéant) שנשלט על ידי המאיורדמוס שלו.
ב-657, לאחר מותו של סיגברט השלישי, המאיורדומוס גרימואלד הזקן הצליח להדיח את בנו של סיגברט, דגוברט השני, ולמנות את בנו שלו כילדברט המאומץ על כס המלכות, שם הוא נשאר עד 662.
ב-678 כוחות נויסטריה תחת פיקודו של המאיורדומוס אברואן הכניעו את אוסטרזיה. ב-687 המאיורדומוס האוסטרזי פפין מהרסטל הביס בקרב טרטרי (כפר קטן בפיקרדיה קרוב לעיר פרון) את כוחות נויסטריה והשתלט עליה בשם מלכו, כך הפכה נויסטריה לכפופה לאוסטרזיה. על אף שלא הכריז על עצמו כמלך באופן רשמי, הפך פפין לאחר הניצחון לשליט הממלכה הפרנקית בפועל. מעמד זה עבר בירושה גם לבניו.
נעשה לעיתים שימוש במונח "אוסטרזיה" לתיאור החלק המזרחי של האימפריה הקרולינגית, כלומר פרנקיה המזרחית, וזאת אף שהזהות בין שתי הטריטוריות אינה מדויקת.
פאקס אמריקנה

הקריקטורה הפוליטית "עשרת אלפים מיילים מהקצה לקצה" משנת 1898 אשר ממחישה את האזור העצום שנמצא תחת השפעתה של ארצות הברית (אשר מיוצגת בקריקטורה כעיטם לבן-ראש) - מפוארטו ריקו ועד לפיליפינים
פּאקס אמריקנה (מלטינית: Pax Americana; מילולית: "השלום האמריקאי") הוא קונספט היסטורי של שלום נרחב יחסית בחצי הכדור המערבי, ומאוחר יותר ביתר העולם המערבי, שנגרם מעליונות כוחה של ארצות הברית על יתר מדינות העולם החל מהמאה ה-20. במובן המודרני, פאקס אמריקנה הוא השלום שנסתמן בסוף מלחמת העולם השנייה ב־1945, ביחס למיקומה הצבאי וכלכלי של ארצות הברית למול עמים אחרים.
פּאקס אמריקנה הוא גרסה מחודשת לפאקס רומנה של האימפריה הרומית, פאקס בריטניקה של האימפריה הבריטית ופאקס מונגוליקה של האימפריה המונגולית.
בתקופה המודרנית

מסוף מלחמת העולם השנייה ב-1945 ועד התמוטטות ברית המועצות ב-1991, השימוש במונח "פּאקס אמריקנה" נעשה בעיקר על ידי חברי הגוש הקומוניסטי. הוא נחשב כהסדר בינלאומי חלקי שחל רק על מדינות הגוש הקפיטליסטיות. בהקשר זה, התייחס למדיניות החוץ של ארצות הברית בימי המלחמה הקרה תוך בלימת הגוש-הקומוניסטי, באמצעות ומעורבות הדיפלומטית נרחבת וניצול כוחה הצבאי העצום. לאחר מלחמת העולם השנייה, ארצות הברית הפכה למעצמת-על והובילה את עיצובם של מוסדות בינלאומיים כמו האומות המאוחדות, הבנק העולמי וקרן המטבע הבינלאומית. ארצות הברית שמרה על עליונות כלכלית וצבאית, בין היתר דרך בריתות צבאיות כמו נאט"ו והקרנת עוצמתה הצבאית ברחבי העולם. אחת התכונות של Pax Americana היא קידום דמוקרטיה ליברלית, שווקים חופשיים וגלובליזציה. ארצות הברית הייתה כוח מניע מאחורי הסכמי סחר בינלאומיים ומדיניות כלכלית גלובלית, מה שקידם את תהליך הגלובליזציה והסחר החופשי הבינלאומי.
במהלך המלחמה הקרה, ארצות הברית נאבקה בהתפשטות הסובייטית במאבק בין ההגמוניות על דומיננטיות עולמית. ארצות הברית קידמה סדר עולמי המבוסס על דמוקרטיה וקפיטליזם. לאחר נפילת ברית המועצות, הדומיננטיות של ארצות הברית התחזקה. אולם במאה ה-21 נרשמו אתגרים עם עליית סין, סכסוכים אזוריים ושינויים בדינמיקה הגלובלית.
ראו גם

החצר האחורית של אמריקה ערך זה הוא קצרמר בנושא ארצות הברית. אתם מוזמנים לתרום לוויקיפדיה ולהרחיב אותו.
טים רוס

| --- | --- |

טים רוס, 2004
 לידה:  22 ביוני 1956 (בן 68) וושינגטון די. סי., ארצות הברית
 שם במה:  טים רוס
 מדינה:  ארצות הברית 
 תקופת הפעילות:  מ-1985
 מקום לימודים:  אוניברסיטת המדינה של אילינוי  אוניברסיטת סט. אדוארד  Rome Free Academy 
 האתר הרשמי של טים רוס
 פרופיל ב-IMDb
 
טימותי דארל "טים" רוס (באנגלית: Timothy Darrell "Tim" Russ; נולד ב-22 ביוני 1956)‏ הוא שחקן, במאי, תסריטאי ומוזיקאי אמריקאי. הוא ידוע בעיקר בשל תפקידיו כלוטננט-קומנדר טובוק בסדרת הטלוויזיה "מסע בין כוכבים: וויאג'ר", כפרנק בסדרה "סמנתה מי?", וכמנהל בית הספר פרנקלין, דמות חוזרת בסיטקום המיועד לבני העשרה "iCarly" של ערוץ ניקלודיאון.
ביוגרפיה

רוס נולד בוושינגטון די. סי. לאם עובדת מדינה ולאב קצין בחיל האוויר של ארצות הברית. חלק מילדותו הוא העביר בטורקיה.
ביוגרפיה > "מסע בין כוכבים" ותפקידים אחרים

רוס היה מעורב באופן נרחב בזיכיון "מסע בין כוכבים", כשחקן, כמדבב, כתסריטאי, כבמאי וכמפיק. הוא גילם מספר תפקידים קטנים בטרם לוהק לתפקיד הדמות הראשית טובוק. רוס, במקור, נבחן לגלם את דמותו של ג'ורדי לה פורג' בסדרה "מסע בין כוכבים: הדור הבא", בטרם זכה בתפקיד של טובוק.
בעוד ששחקני "מסע בין כוכבים" רבים טוענים שהיה להם עניין מועט בזיכיון לפני שהם חתמו וקיבלו את התפקיד שלהם, רוס הצטרף ל"מסע בין כוכבים: וויאג'ר" כטרקי נכנס עם ידע נרחב אודות תורת הוולקנים.
מלבד טובוק בסדרה "מסע בין כוכבים: וויאג'ר", רוס שיחק גם את התפקידים הבאים ב"מסע בין כוכבים":
| שנה | סרט/סדרה | פרק | הדמות |
| --- | --- | --- | --- |
| 1993 | "מסע בין כוכבים: הדור הבא" | עונה 6, פרק 18 Starship Mine | דבור (Devor) - שכיר חרב |
| 1993 | "מסע בין כוכבים: חלל עמוק 9" | עונה 2, פרק 4 Invasive Procedures | ט'קאר (T'Kar) - קלינגון |
| 1994 | "מסע בין כוכבים: דורות" | "מסע בין כוכבים: דורות" | קצין טקטי אנושי על סיפון ה-Enterprise-B |
| 1995 | "מסע בין כוכבים: חלל עמוק 9" | עונה 3, פרק 19 Through the Looking Glass | כפיל דמותו של טובוק מיקום המראה, שהיה חבר של התנגדות הארצנים |
בשנת 1995, רוס היה שותף לכתיבת סיפור, יחד עם מארק פניסיה, עבור מהדורות 29 ו-30 של קומיקס מסע בין כוכבים: חלל עמוק 9 בהוצאת Malibu Comics. רוס דיבב את קולו של טובוק עבור משחקי המחשב Star Trek: Voyager – Elite Force ו-Star Trek: Elite Force II. כמו כן, רוס ביים ואף השתתף בסדרת המעריצים Star Trek: Of Gods and Men, אשר הופצה ב-2007-2008.‏
בסדרת הטלוויזיה "The Highwayman", רוס מגלם דמות בשם די.סי. מונטנה - התייחסות לתסריטאית "מסע בין כוכבים" די.סי. פונטנה.
בשנת 1990 רוס שיחק בסדרת הטלוויזיה "Freddy's Nightmares", שהיא חלק מהזיכיון "סיוט ברחוב אלם". בפרק היו ציטוטים ורמזים המצביעים על פנדום של מסע בין כוכבים, כגון: הציטוטים "שגר אותי למעלה, סקוטי" ו-"קפטן, גבישי הדיליתיום הולכים ואוזלים", וכן "פיקארד" - שמה של הדמות אותה מגלם רוס.
ביוגרפיה > לאחר "מסע בין כוכבים"

רוס הופיע לאחרונה כפרנק, שוער סרקסטי ב-"סמנתה מי?" - קומדיה של רשת ABC בכיכובה של כריסטינה אפלגייט. בשנת 2006 שיחק בסרט "אורגזמה באוהיו" לצד פול ראד. מ-2007 הוא הופיע כמנהל בית הספר טד פרנקלין בתוכנית של ערוץ ניקלודיאון בשם "iCarly". בסוף 2012 התוכנית סיימה את שידוריה. כמו כן, הוא גילם רופא בפרק של "האנה מונטנה". בשנת 2013 שיחק בסרט הטלוויזיה "סיוט חברתי".
ביוגרפיה > מוזיקה

להקתו של רוס התחרתה ראש בראש בתחרות עם להקתו של הווארד סטרן, "The Losers", בפרק של תוכנית הרדיו של סטרן. השופטים הכתירו בסופו של דבר להקתו של שטרן כמנצחת.
ניתן לראות את להקתו של רוס מנגנת, מדי פעם, ב-"Canter's Deli".
את הקליפ של השיר "Kushangaza" ניתן לראות בתוספות המיוחדות ל-DVD של העונה השנייה של "מסע בין כוכבים: וויאג'ר".
Only a Dream in Rio‏ (1998)
Tim Russ‏ (2000)
Kushangaza‏ (2001)
Brave New World‏ (2003)
2nd Thoughts‏ (2007)
פילמוגרפיה > קולנוע

חיבור מת (1994)
נקמה מרה (1994) - סרט טלוויזיה
באטמן: האבדון שהגיע לגותהאם (אנ') (2023) - דיבוב
פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
פילמוגרפיה > טלוויזיה

נפילות חדות (2019)
4400 (2022)
פוקר פייס (2023)
טד (2024)
הערות שוליים

↑  Tim Russ (1956-)
↑  Tim Russ Biography (1956-)
↑  "New York Times biography - Tim Russ"
1 2 3  "Memory Alpha - Star Trek - Tim Russ"
↑  "Set Report: iF Magazine Boldly Goes To Vulcan For Star Trek: Of Gods And Men"
↑  "Star Trek: Of Gods and Men"
| מסע בין כוכבים: וויאג'ר |
| --- | --- | --- |
| יוצרי הסדרה | ריק ברמן • ג'רי טיילור • מייקל פילר • על-פי "מסע בין כוכבים" מאת ג'ין רודנברי |  |
| שחקנים ראשיים | קייט מאלגרו • רוברט בלטרן • רוקסן דוסון • רוברט דאנקן מקניל • אית'ן פיליפס • רוברט פיקארדו • טים רוס • ג'רי ראיין • גארט וונג • ג'ניפר ליאן |  |
| דמויות ראשיות | קתרין ג'יינוויי • צ'קוטי • ב'לאנה טורס • טום פאריס • ניליקס • הדוקטור • טובוק • שבע מתשע • הארי קים • קס |  |
| דמויות משנה | אוון פאריס • איצ'ב • רג'ינלד בארקלי • בות'בי • נעמי וויילדמן • סמנתה וויילדמן • ססקה • מיראל פאריס • לואיס צימרמן |  |
| גזעי חייזרים | אוקמפה • בורג • גזע 8472 • הולוגרמה • וולקנים • הירוג'נים • וידיאנים • טלקסיאנים • פוטונים • קיו • קייזון • קלינגונים |  |
| מושגים | הולוגרמה רפואית לשעת חירום • הולודק • וויאג'ר • טכנובאבל • טרנספורטר • טרקי • מאקי • מנוע עיוות • משכפל • מתרגם אוניברסלי • פדרציית הכוכבים המאוחדת • הצו העליון • צי הכוכבים • רביע גלקטי • סוגיות מוסריות |  |
| פרקים בולטים | Threshold • Endgame |  |
| ראו גם | זיכיון מסע בין כוכבים |  |
| --- | --- |
בקרת זהויות :  BnF: cb14223091b (data)  GND: 135180562  ISNI: 0000 0000 5551 2733  LCCN: n2003080015  MusicBrainz: 8f089569-8c74-4fa5-959e-6d0cffaf487a  NLK: KAC2020P7443  VIAF: 28910492   WorldCat (עם VIAF): 28910492
מלניזם

נמר עם מלניזם
מֵלַנִיזְם (או בעברית: שְׁחֹרָנוּת) היא תופעה של כמות גבוהה של פיגמנטים שחורים (או כמעט שחורים) בעור, בנוצות או בשיער של בעל חיים, כתוצאה מנוכחות מלנין בכמות רבה.
בניגוד לחיות אחרות מאותו מין, הפרט הנגוע במלניזם שחור לגמרי, כמו למשל פנתרים שחורים. מלניזם הוא תופעה הפוכה ללבקנות ולאוציזם שבהן יש העדר מלנין. מבחינה גנטית, התופעה מתייחסת לפנוטיפ שבו הפיגמנטציה של בעל חיים מבוטאת כולה. אצל בני אדם, ביטוי למצב הוא המחלה מלנוזיס (שחמת). קיים גם מצב של מלניזם כביכול (או פסאודו-מלניזם) שבו קיימת הגברה או הגדלה של אזורים בעור שבהם יש פיגמנטציה ונראה כאילו יש רצף ביניהם. מלניזם הוא לעיתים קרובות תוצאה של מוטציה גנטית, אבל יכול לנבוע גם מגורמים אחרים, כמו חשיפה לטמפרוטורות קיצוניות בזמן ההריון, שגורם לשינוי בשעתוק או בתרגום הגנטי. מלניזם יכול גם להיות מושפע משינויים סביבתיים והמקרה הידוע נקרא "מלניזם תעשייתי"- כך למשל, במקרה של מלניזם בעש "המודד המפולפל" בבריטניה, דבר המשמש גם כדוגמה לברירה טבעית וגם לאופני אבולוציה מהירים.
צפע מצוי, מופע כהה במיוחד שאינו נפוץ (מלניסטי). רמת הגולן, מאי 2007.
שרקן עם מלניזם
סנאי עם מלניזם
ראו גם

פנתר שחור
ברבור שחור
איאם סמני
אדמוניות יתר (אריתריזם)
הערות שוליים

↑  שְׁחֹרָנוּת במילון ביולוגיה כללית (תשס"ט), 2009, באתר האקדמיה ללשון העברית
↑  ארז גרטי, אבולוציה במהפכה התעשייתית, דוידסון אונליין, 20 בנובמבר 2014
ערך זה הוא קצרמרבנושא רפואה. אתם מוזמנים לתרום לוויקיפדיה ו.
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
תוצר לאומי גולמי

.
תוצר לאומי גולמי (תל"ג) הוא מונח כלכלי המבטא את הערך הכלכלי של סך כל המוצרים הסופיים — סחורות ושירותים —  המופקים בתקופת זמן מסוימת (בדרך כלל שנה) נתונה במשק לאומי, בתוספת ההכנסות של גורמי ייצור של אותה מדינה כתוצאה מפעילותם מחוץ לגבולות המדינה (דוגמה לכך היא חברה ישראלית הפועלת בארצות הברית, תוך שרווחיה  נכללים בתל"ג הישראלי), לצד החסרה של ההכנסות של גורמי ייצור חיצוניים העובדים באותו משק (כגון עובדים זרים), לפני הפחתת הבלאי.
לצורך חישוב התל"ג מוגדר "מוצר" ככל סחורה או שירות שניתנים בתשלום. לפיכך, התל"ג הוא סיכום של כלל העברות הכספים במשק הלאומי, בחישוב נקי ללא הפחתה של מיסוי או הוצאות ייצור ותפעול. התל"ג אינו כולל סחורות ושירותים שאינם ניתנים בתשלום (פעילות התנדבותית למשל) וגם לא הפרשת כספים לחיסכון לאומי. התל"ג מתבסס בעיקר על העברות כספים מדווחות. ברוב המדינות יש חובה לדווח על העברות כספים לצורך תשלומי מסים, אולם יש גם העברות כספים שאינן מדווחות, ויש קושי להכלילן בנתוני התל"ג.
לעיתים עורכים התאמות אינפלציוניות כדי שחישוב התל"ג ישקף את הייסופים והפיחותים בערך המטבע במהלך השנה הנמדדת. בחלוקה של כלל התל"ג במספר האנשים החיים במשק מסוים מתקבל הנתון של תל"ג לנפש, המכונה לפעמים גם "רמת החיים". התל"ג לנפש משמש אומדן מקובל לחוסנו הכלכלי של המשק, כיוון שהוא משקף במידה מסוימת את ניצול כוח העבודה ומשאבי האנוש במשק.
תל"ג היה אומדן מקובל עד לסוף שנות השמונים. מאז הצטמצם השימוש בו וכיום נעשה שימוש בעיקר בנתוני תוצר מקומי גולמי, המחושבים באופן דומה אך כוללים רק פעילות פנים-מדינתית, ללא הכנסות מגורם של אותה מדינה הפועל מחוץ לה.
ראו גם

מדינות לפי אוכלוסייה, שטח, צפיפות, תמ"ג ופיתוח אנושי
ביום בהיר רואים את דמשק

| --- | --- |

 בימוי:  ערן ריקליס
 הופק בידי:  ערן ריקליס, מיכאל שרפשטיין
 תסריט:  ערן ריקליס, גבריאל בריסטיין
 עריכה:  ריבה בן-ניר
 שחקנים ראשיים:  מוחמד בכרי, אלי דנקר, אסתר שמיר
 צילום:  גבריאל בריסטיין
 הקרנת בכורה:  1984
 משך הקרנה:  105 דקות
 שפת הסרט:  עברית, ערבית, אנגלית
 תקציב:  40 אלף דולר
 דף הסרט ב־IMDb
ביום בהיר רואים את דמשק הוא סרט קולנוע ישראלי, בבימויו של ערן ריקליס ובכיכובם של מוחמד בכרי ואלי דנקר, שיצא לאקרנים בשנת 1984.